Geneser met emmer vol liggaamsdele kry lewenslank | Maroela Media
Geneser met emmer vol liggaamsdele kry lewenslank
Argieffoto: Phillip Bruwer
Die hooggeregshof in Pietermaritzburg het Woensdag 'n tradisionele geneser, Phumlani Ngidi (34), en sy medepligtige, Khanyisile Khusi (46), lewenslange tronkstraf vir die moord op 'n 17-jarige tiener opgelê.
Mxolisi Fortune Langazane (17) van Nkothaneni in die suide van KwaZulu-Natal is in Junie 2017 as vermis aangemeld. Sy ouma het hom na 'n winkel naby hul woonplek gestuur, maar hy het nooit huis toe gekom nie.
Die polisie se ondersoek het die twee verdagtes in die tiener se verdwyning en moord geïmpliseer, sê kol. Thembeka Mbele, KwaZulu-Natalse polisiewoordvoerder.
Beamptes het Ngidi op 7 Oktober vanjaar aan die KwaZulu-Natalse Suidkus in hegtenis geneem nadat hulle 'n emmer vol fyngekapte liggaamsdele in sy besit gekry het.
Die polisie het laat die Sondagaand 'n wenk ontvang dat 'n man liggaamsdele op Margate verkoop, het Mbele destyds gesê. "Die beamptes het nie gras onder hul voete laat groei nie en die inligting opgevolg."
Hul ondersoek het hulle na Marinerylaan gelei waar hulle die verdagte in 'n voertuig sien sit het. "Die beamptes het die man, wat in tradisionele drag geklee was, genader," het Mbele gesê, "en gevra om die voertuig te deursoek."
Tydens die soektog het hulle afgekom op 'n emmer met die fyngekapte dele van 'n menslike kopbeen, hand, bolyf en ander liggaamsdele daarin. "Die man het teenoor die polisie erken dat dit wel menslike liggaamsdele was en hulle meegedeel hy gebruik dit om mense mee te genees."
Die verdagte was na bewering op die uitkyk vir kopers en het reeds 'n aantal tradisionele genesers in die omgewing genader. Hy het hom glo as 'n tradisionele geneser van Margate voorgestel.
Ander genesers het blykbaar besorg geraak toe hy hulle vertel het hy het menslike liggaamsdele in sy besit wat hy vir teen R4 000 en meer verkwansel. Dit was hulle wat die polisie in kennis gestel het.
'n DNS-ontleding het die liggaamsdele as dié van die vermoorde tiener geïdentifiseer.
Die saak is van die landdroshof op Margate na die hooggeregshof in Pietermaritzburg oorgeplaas.
Margate Pietermaritzburg tradisionele geneser
Oos-Kaap se damvlakke daal
'Tendens van marteling, moord in polisieaanhouding'
Soveel vir tradisionele genesers!!
Kan seker heelwat geld uit al die liggaamsdele kry!! Een lewe ten koste vsn 'n ander…as dit dan ten minste genesing bewerkstellig het maar hulle is nes die wat glo renosterhoring doen die ding…. asseblief!!!
Siek…siek…siek man! Wat sal hulle nie nog doen om geld te maak nie. Mense word gejag soos wilde diere.
Ek wonder hoe lank is hierdie lewenslank. Hulle moet vir die res van hulle lewe in die tronk sit (sonder die moontlikheid van parool).